كود عبد اللطيف اكنوش استاذ باحث في جامعة الحسن الاول سطات /// Offshore هي كلمة أنجليزية كا تعني “بعيد من الشاطئ”، “في قاع البحر”، “بعيدة من الحدود ديال البلاد”...وأنا كانزيد من عندي : هي ديك البنوك للي كاينة في الثلث الخالي، وللي معفية من الضرائب، وكاتجمع الفلوس من عند الكبار ديال العالم بلا تفضحهم، بلا ما تدير محاسبة نظامية خاصة، بلا مولاي بويه... واحد المكتب ديال الاستشارة المالية في الباناما سميتو : Mossack Fonseca هو ولد الحرام للي مكلف بجمع أموال ديال عباد الله للي باغين يصيفطو فلوسهم لهاذ البنوك ديال “الثلث الخالي”...ومهمتو هي القيام بهاذ العمليات.. هاذ العمليات عادة ماشي ممنوعة من قبل دول المعمور، ولكنها مؤطرة من طرف القانون باش ديك الأموال للي كاتمشي للثلث الخالي تخلص “كامام” الضرائب للي عليها لبلادها...ولكن غالبا الأمور ما كاتدوزش بحال هاكا..يعني كايكون شويا التخوفيش ديال الناس الكبار...وهو شيء طبيعي عند بني البشر للي “خلق هلوعا، إذا مسه الشر جزوعا، وإذا مسه الخير منوعا”... المكتب ديال الاستشارة المالية للي كاين في الباناما تصيد مسكين على ماكال والله أعلم...شي رهوط حزقو ليه بتقريبا 11 مليون ديال الوثائق ديال الكليان ديالو، وداوها لواحد الجورنال ألماني..هاذ الجورنال ولد الحرام اتاصل بواحد 109 هيئات التحرير ديال الصحف عبر 76 بلاد من العالم، وكل جريدة أو مجلة تكلفات بالضواصا اللي كاتهم الكبار ديال بلادها..وآجي تشوف...الخلعا هزات ليك عرمة ديال بنادم من الشرق حتى الغرب، ومن السند حتى للهند... ماخلاو اللاعب ميشال بلاتيني، ماخلاو ميسي ديال البارصا، ماخلاو صحاب فلاديمير بوتين، ما خلاو الوزير الأول ديال إيزلاندا سيكموندور كونلوكسون، ما خلاو الرئيس ديال أوكرانيا بوروشينكو، ماخلاو ملك السعودية، ماخلاو الله يستر حتى واحد في الدنيا وما جبدوهش..وا 140 بلاد كا يهمها الأمر...وكون كان سيدي عبدالإلاه ابن كيران مرفح شويا، والله حتى هو لا عتقوه، ولكن مسكين مكررد بحالنا، فيه غير الهضرة والتهايطير، حازق بحالنا، ولكن ما كايحشمش... راني داوي بالمعقول، ما يغرركمش تهدريزي والطنز العكري ديالي...هاذ الفضيحة كاتبان ليا ماشي حتى للهيه، لأنها كاتوضع علينا أسئلة كثيرة وكبيرة...شكون عندو المصلحة في تسريب هاذ العجب؟ وعلاش تم التسريب ديالو؟ وعلاش التأكيد كثار من اللازم على فلاديمير بوتين وصحابو وعلى بلدان بعينيها من دون بلادات خرى؟ وعلاش ملك السعودية؟ وعلاش بلاتيني مع أنه حويزق حتى هو ماشي كااااع مرفح بزاف؟ وعلاش ذاك المزنفخ ديال الوزير الأول ديال إزلاندا للي ماكيعرفو حد؟؟ وزيد وزيد..الواحد هو يرد بالو ويعرف آشنو كايخررج على درقوشو، حتى نشوفو فاين غاديا هاذ البيعة وشريا... يالله...الله يعاون... 
“الوريقات ديال الباناما” أو Panama papers وررقات شلا بنادم..ولكن الحذر واجب آ الإخوان..إيلى كان التهيطير من فضة، فراه التريث ذهب…